BERETNING FRA KOMMISSIONEN TIL EUROPA-PARLAMENTET OG RÅDET - Kommissionens beretning om opfølgningen af decharge for 2002

INDLEDNING

Det er fastsat i EF-traktatens artikel 276 og Euratom-traktatens artikel 180b, at "Kommissionen træffer alle egnede foranstaltninger til at efterkomme bemærkningerne i afgørelserne om decharge og andre bemærkninger fra Europa-Parlamentet i forbindelse med afholdelsen af udgifterne samt de kommentarer, der ledsager de henstillinger om decharge, som Rådet vedtager. Kommissionen aflægger efter anmodning fra Europa-Parlamentet eller Rådet beretning om, hvilke foranstaltninger den har truffet på baggrund af disse bemærkninger og kommentarer, navnlig om instrukserne til de tjenestegrene, der varetager budgettets gennemførelse. Sådanne beretninger tilsendes ligeledes Revisionsretten" [1].

[1] Jf. også finansforordningens artikel 147.

Efter anmodning fra Rådet og Parlamentet fremlægger Kommissionen derfor denne opfølgningsberetning, der vedrører Rådets henstilling af 9. marts 2004 og Europa-Parlamentets beslutninger af 21. april 2004. Denne opfølgningsberetning vedrører decharge for regnskabsåret 2002 [2] samt Europa-Parlamentets beslutninger om evaluering af OLAF og bekæmpelse af svig og beskyttelse af Fællesskabets finansielle interesser (Bösch-betænkninger) og Eurostat-beslutningen af 22. april 2004.

[2] Decharge for 2002 for det almindelige budget, Den Europæiske Udviklingsfond, agenturerne og EKSF.

Opfølgningsberetningen forelægges for Rådet og Revisionsretten. Den indeholder et resumé for de enkelte sektorer eller for emner, som Europa-Parlamentet og Rådet har taget op, de foranstaltninger, Kommissionen agter at træffe eller allerede har truffet, samt de anbefalinger, som Kommissionen ikke vil eller ikke kan efterkomme.

Denne sammenfattende opfølgningsberetning suppleres med et arbejdsdokument fra Kommissionen med mere detaljerede svar på de enkelte anbefalinger fra såvel Rådet som Parlamentet.

I. Europa-Parlamentets beslutning om det almindelige budget

a) Reform af Kommissionen

Reformen af Kommissionen blev indledt i 2000 for at forbedre Kommissionens forvaltningskultur, klarlægge Kommissionens politiske prioriteringer, indføre en moderne personalepolitik og revidere Kommissionens systemer for finansiel styring og kontrol.

To at de vigtigste elementer i reformprocessen er den nye finansforordning og den moderniserede personalevedtægt, som trådte i kraft henholdsvis 1. januar 2003 og 1. maj 2004. Alle de vigtigste reforminstrumenter indgår nu i Kommissionens daglige drift og bidrager til forbedring af Kommissionens forvaltning og øger ansvarligheden og gennemsigtigheden.

Kommissionen er enig med Europa-Parlamentet i, at reformen er en kontinuerlig proces, der ikke ophører med vedtagelsen af retsakterne. Den har derfor noteret sig anbefalingerne i beslutningen om decharge for 2002 og er i vid udstrækning enig i de fremsatte synspunkter. Kommissionen er dog ikke enig med Europa-Parlamentet i, at det skulle være hensigtsmæssigt allerede nu at foreslå ændringer af de vigtigste elementer i den finansreform, der er indført i den reviderede finansforordning. Kommissionen har lovet at aflægge beretning om anvendelsen af bestemmelserne i den nye finansforordning inden 1. januar 2006 og vil om nødvendigt forelægge lovgivningsmyndigheden ændringsforslag i forbindelse med den treårlige gennemgang, der er fastsat i artikel 184.

Europa-Parlamentet har også foreslået ændringer i Kommissionens interne organisation, således at den interne revisionstjeneste bliver lagt ind under Kommissionens formandskab. Kommissionen har taget forslagene til efterretning, men mener, at det er op til den nye Kommission at træffe beslutning.

Blandt de mange emner, Europa-Parlamentet har taget op, skal Kommissionen understrege følgende:

(i) Regnskabsreformer

Moderniseringen af regnskabssystemet er i fuld gang. Kommissionen vil fortsat underrette Europa-Parlamentet regelmæssigt om, hvordan moderniseringen skrider frem. Kommissionen har ikke på nuværende tidspunkt problemer med at rekruttere kvalificerede medarbejdere.

(ii) Intern kontrol

Der er gjort betydelige fremskridt med hensyn til gennemførelsen af de interne kontrolstandarder. I begyndelsen af 2004 blev der foretaget en vurdering af, hvorvidt generaldirektoraterne havde overholdt de 24 grundlæggende standarder, og det viste sig, at de sidst i 2003 havde overholdt 91 % af standarderne fuldt ud, mens 8 % var delvis overholdt og i visse tilfældet tæt på at være helt overholdt. Hvad effektiviteten angår, har man endnu ikke nået målet. I fremtiden vil der blive fokuseret mere på de underliggende systemer og på kontrol af, at systemerne fungerer godt i praksis, og at der udstedes de nødvendige forsikringer.

(iii) De årlige aktivitetsrapporter

Kommissionen er klar over, at generaldirektørerne må vælge en kompromisløsning, når de udarbejder deres erklæring, der på den ene side skal give et reelt billede af den interne kontrol, specielt på områder, der er omfattet af delt forvaltning, og på den anden side ikke må være indholdsløs. Kommissionens generaldirektorater og tjenestegrene udtrykte i de årlige aktivitetsrapporter for 2003 deres forbehold ved anvendelse af en række standardiserede minimumskrav, som skulle gøre forbeholdene mere sammenlignelige. Kommissionen har også for anden gang gennemført en "peer review"-undersøgelse, dvs. at forbeholdene er blevet undersøgt af en erfaringsgruppe inden de årlige aktivitetsrapporter er blevet færdigbearbejdet. Begge initiativer har bidraget til større ensartethed på dette område.

b) Det Europæiske Kontor for Bekæmpelse af Svig (OLAF)

Kommissionen har noteret sig Europa-Parlamentets bemærkninger med hensyn til Kommissionens forslag (KOM(2004) 103) om ændring af forordning (EF) nr. 1073/1999. Disse spørgsmål vil blive behandlet under lovgivningsmyndighedens drøftelse.

Med hensyn til den konkrete sag, "Blue Dragon", skal Kommissionen erindre om, at ombudsmanden udarbejdede et udkast til henstilling den 16. februar 2004. OLAF blev anmodet om at afgive en udførlig udtalelse inden den 31. maj 2004. OLAF sendte sit svar til ombudsmanden den 18. marts 2004. Ombudsmanden tog stilling til sagen den 22. juli 2004. Han konkluderede, at OLAF havde accepteret hans udkast til henstilling, eftersom kontoret havde undersøgt dossieret og overvejet, om det var hensigtsmæssigt at genåbne dets undersøgelse eller at åbne en ny. Han fandt, at OLAF's beslutning om hverken at genåbne dets undersøgelse eller åbne en ny var fornuftig, og afsluttede sagen.

Endelig skal Kommissionen understrege, at samtlige sager, der blev overtaget fra UCLAF, er afsluttet. OLAF vil forelægge Overvågningsudvalget en rapport derom.

c) Korruption

Kommissionen er enig med Europa-Parlamentet i, at tiltrædelses- og kandidatlandenes samt medlemsstaternes strategi for korruptionsbekæmpelse skal støttes. For de nye medlemsstaters vedkommende blev der truffet en række foranstaltninger allerede inden tiltrædelsen.

Desuden blev der efter anmodning fra Europa-Parlamentet oprettet en ny budgetpost på 3 mio. EUR i 2004-budgettet til særlig støtte til ngo'er, som i de nye medlemsstater skal føre tilsyn for civilsamfundet og afsløre korruption i den offentlige administration.

Europa-Parlamentet har anbefalet, at ngo'er overholder bestemte standarder med hensyn til regnskaber, revision og gennemsigtighed. Kommissionen er enig, men skal erindre om, at den ikke er berettiget til at overvåge ngo'ernes interne forvaltning eller gribe ind i den. Ngo'er skal dog som alle andre, der modtager midler over EU's almindelige budget, opfylde kravene i finansforordningen. Det omfatter bl.a. forpligtelsen til at fremlægge endelige rapporter og regnskaber samt beviser på deres integritet og eventuelt deres retlige repræsentanters integritet, før de modtager tilskud eller tildeles kontrakter.

d) Delt forvaltning

Kommissionen er enig med Europa-Parlamentet i, at delt forvaltning er et spørgsmål, som bør prioriteres højt - hvilket allerede er tilfældet. De mange administrative niveauer, der er involveret, kombineret med forskelle i medlemsstaternes forvaltningsstrukturer gør det mere kompliceret at sikre, at princippet om en ansvarlig økonomisk forvaltning overholdes. Kommissionen er taknemmelig over, at Europa-Parlamentet påpeger, at "medlemsstaterne er forpligtet til at udføre deres del af arbejdet i overensstemmelse med de retningslinjer, som Unionen vedtager" [3].

[3] Punkt 6 i Europa-Parlamentets beslutning med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2002.

Kommissionen bestræber sig på at sikre, at grundprincipperne i traktaten og i finansforordningen - især med hensyn til en forsvarlig økonomisk forvaltning (EF-traktatens artikel 274) - integreres i forslagene til nye bestemmelser inden for de enkelte sektorer eller til ændring af de eksisterende. Det er naturligvis kun lovgivningsmyndigheden, der kan sikre, at principperne medtages i den endelige lovgivning.

Europa-Parlamentet har understreget behovet for, at Kommissionen fastlægger fælles standarder og tilbyder medlemsstaterne den nødvendige vejledning. Kommissionens strategi for at sikre en forsvarlig økonomisk forvaltning består i forvejen i at fastsætte fælles grundlæggende standarder for forvaltningen i medlemsstaterne, at føre tilsyn med deres anvendelse og at give vejledning i form af manualer og retningslinjer. Erfaringerne vil blive taget i betragtning ved lovgivningen for den nye periode.

Kommissionen glæder sig over Europa-Parlamentets støtte med hensyn til anvendelsen af "solnedgangsklausuler" og finansielle korrektioner. Tidsfrister, såsom reglen om frigørelse i år n + 2, har vist sig at være effektive instrumenter til forbedring af gennemførelsesniveauet, og Kommissionen vil derfor foreslå, at sådanne klausuler opretholdes og styrkes i fremtiden. Finansielle korrektioner og betalingssuspension kan også være effektive midler til at få medlemsstaterne til at korrigere svagheder i forvaltningen, og vil derfor ligeledes blive bibeholdt.

Kommissionen er dog ikke enig med Europa-Parlamentet i, at en medlemsstat bør miste retten til landbrugsstøtte over EUGFL, Garantisektionen, hvis den undlader at gennemføre IFKS [4]. I praksis er der nemlig ingen medlemsstater, der helt undlader at gennemføre IFKS, men det forholder sig snarere således, at en eller anden komponent deri ikke er (helt) på plads. På denne baggrund har Kommissionen valgt den strategi at pålægge dem efterfølgende finansielle korrektioner. Disse korrektioner er beløbsmæssigt knyttet til risikoniveauet i forbindelse med uregelmæssige betalinger, som skyldes svagheder i det IFKS, som en medlemsstat har gennemført.

[4] Punkt 13 i Europa-Parlamentets beslutning med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2002.

Endelig ser Kommissionen med tilfredshed på Europa-Parlamentets støtte til anvendelse af en enkelt revisionsmetode, der kan bidrage til at skabe størst mulig effektivitet i Kommissionens og medlemsstaternes samlede revision.

e) Eurostat

Europa-Parlamentet har i forbindelse med dechargeproceduren givet udtryk for en række betænkeligheder med hensyn til Eurostat-sagen. Som allerede påpeget ved flere lejligheder og især på plenarforsamlingen i april 2004 har Kommissionen truffet de nødvendige foranstaltninger eller er i færd med det. Kommissionen vil også gerne understrege, at den regelmæssigt har holdt Parlamentet orienteret gennem Budgetkontroludvalget på de forskellige trin i dechargeproceduren.

Det var især tilfældet, da Europa-Parlamentet anmodede Kommissionen om at indføre sikkerhedsforanstaltninger mod tilsløring af kritiske oplysninger, eller da det anmodede om en undersøgelse af forbindelserne mellem de forskellige aktører og de enkelte kommissærer samt Kommissionen som helhed i ansvarskæden.

Kommissionen bekræfter den vurdering, som den ved to lejligheder har forelagt Europa-Parlamentet, nemlig i september og november 2003. På disse tidspunkter påpegede Kommissionens formand, at alle de vigtigste forhold, som påvist i revisionsrapporten og ved undersøgelserne, fandt sted, inden den nuværende Kommissionen tiltrådte, og inden den havde gennemført sin reform.

Desuden erkendte han problemet med at informere på det politiske plan og redegjorde for årsagerne hertil og lovede, at Kommissionen ville finde en løsning som led i den handlingsplan, som den vedtog den 10. februar 2004. Denne handlingsplan og de vedtagne foranstaltninger tager sigte på at tydeliggøre de eksisterende regler om videregivelse af følsomme oplysninger og insisterer på aktiv information.

Med hensyn til anmodningen om en fuldstændig, skriftlig evaluering af omstændighederne omkring Eurostat-sagen, inklusive samtlige OLAF-rapporter, inden den 31. juli 2004, mener Kommissionen ikke, at der er behov for en ny vurdering af den mangelfulde kommunikation i Kommissionen, idet en sådan ikke ville bringe nye elementer frem. Det er nødvendigt at sikre gennemførelsen af de nyindførte ordninger.

Kommissionen har allerede efterkommet de anmodninger, den har modtaget, om at sikre en fuldstændig og grundig gennemførelse af de enkelte aktioner i hvidbogen, rehabilitering af "whistleblowers" eller generaldirektørernes udarbejdelse af de årlige aktivitetsrapporter i deres egenskab af anvisningsberettigede.

I nogle tilfælde kunne Kommissionen dog ikke efterkomme Europa-Parlamentets anmodninger, f.eks. med hensyn til offentliggørelse af IAS- og IAC-rapporter eller indførelse af et centralt forvaltningstilsyn med kontrolsystemerne i de enkelte tjenestegrene.

Hvad revisionen af finansforordningen angår, har Kommissionen ikke påvist svagheder i den nye finansforordning, der kan udsætte Fællesskabets budget for risikoen for svig. Under alle omstændigheder vil Kommissionen omhyggeligt vurdere beskyttelsen af de finansielle regler mod svig i forbindelse med første gennemgang af finansforordningen, der skal finde sted i 2005 i henhold til forordningens artikel 184, hvori det er fastsat, at en sådan gennemgang skal finde sted hvert tredje år.

f) Egne indtægter

Kommissionen er rede til at efterkomme de fleste af Europa-Parlamentets anbefalinger. Den har således offentliggjort en rapport om mulighederne for at indføre en mere direkte forbindelse mellem skatteyderne og EU's budget. Med hensyn til Fællesskabets forsendelsessystem, fremlagde Kommissionen i juni 2004 en undersøgelse, der viser gennemførelsen af de 38 anbefalinger fra det første midlertidige undersøgelsesudvalg i 1997. Desuden fortsætter Kommissionen med at fremme overgangen til fase 3.2 i det nye datamatiserede forsendelsessystem (NCTS), der skal gennemføres i alle medlemsstater inden den 31. december 2005. Anvendelsen af NCTS har været stadig stigende, som det fremgår af de fremsendte data.

Derimod mener Kommissionen, at det ville være uhensigtsmæssigt at ændre toldkodeksen, så den praksis med at betragte fejlagtigt eller bevidst ukorrekt deklarerede varer som varer uden for forsendelsesproceduren bliver bragt til ophør. Det ville nemlig gøre den, der garanterer forsendelsestransaktionerne, ansvarlig for toldskyld, der er påløbet inden forsendelsestransaktionen, og ville udgøre en risiko for balancen i den eksisterende lovgivning.

Med hensyn til det antal medarbejdere, der kræves til fysisk kontrol i de nationale toldforvaltninger efter de gældende retsregler, er det medlemsstaternes ansvar at indføre den nødvendige struktur og sikre, at deres forvaltninger har tilstrækkelig mange ansatte.

g) Landbrug

Kommissionen har allerede truffet eller planlagt korrigerende foranstaltninger på de vigtigste områder, som Parlamentet har nævnt i sin beslutning. Med hensyn til fastsættelse af satserne for eksporttilskud, er dette sket i forbindelse med gennemførelsen af Kommissionens samlede handlingsplan. Kommissionen er dog ikke i stand til at fremlægge dokumentation for de oplysninger, der er udvalgt ved fastsættelsen af satserne for eksporttilskud, da disse oplysninger er alt for kommercielt følsomme til at blive videregivet.

Med hensyn til forudbetalingsordningen for eksportrestitutioner har Kommissionen gennemført en undersøgelse af ordningen og besluttet at bibeholde den, men begrænse dens anvendelsesområde. Disse nye reglers effektivitet vil blive vurderet, inden der træffes nye beslutninger.

Ordningen for støtte til landbrugsbedrifter i ugunstigt stillede områder blev vurderet i forbindelse med den efterfølgende evaluering af forordning (EF) nr. 950/97, der blev afsluttet i juli 2003. Den endelige rapport om denne undersøgelse er blevet offentliggjort på Kommissionens websted [5]. Kommissionen er for øjeblikket ved at forberede en særlig evaluering af ordningen for støtte i ugunstigt stillede områder efter forordningen om udvikling i landdistrikter. Resultaterne af denne undersøgelse vil foreligge sidst i 2005. Medlemsstaternes faktiske gennemførelse af forvaltnings-, kontrol- og sanktionssystemet vurderes ved revision foretaget af Kommissionens tjenestegrene. Kommissionen vil følge dette spørgsmål op, efterhånden som det forekommer hensigtsmæssigt.

[5] Jf. side: http://europa.eu.int/comm/agriculture/eval/reports/950/index_en.htm

h) Strukturfonde

Kommissionen underretter regelmæssigt dechargemyndigheden om de foranstaltninger, der er truffet for at forbedre budgetgennemførelsen. Ved udarbejdelsen af de kommende forordninger for strukturfondene vil der blive taget hensyn til de indhøstede erfaringer, og eventuelle foranstaltninger som n + 2-reglen, der fremmer gennemførelsen, vil blive videreført med de nødvendige forbedringer.

Kommissionen finder det uhensigtsmæssigt at indføre sanktionsordninger for medlemsstater med fejlagtige budgetoverslag, at udarbejde retningslinjerne for SAPARD-programmet på alle tiltrædelseslandenes sprog og at foretage en kvartalsopgørelse over situationen med hensyn til anvendelsen af n + 2-reglen. Den underretter i forvejen Parlamentet hvert år om den faktiske anvendelse af n + 2-reglen, så snart de endelige tal foreligger.

Endelig udbreder Kommissionen god praksis baseret på resultaterne af tilsyn og evaluering, men erfaringerne viser, at det afhænger af en lang række faktorer, om strukturfondene forvaltes tilfredsstillende.

i) Interne politikker og forskning

Kommissionen undersøger regelmæssigt sine interne kontrolregler for at gøre overholdelsen af de interne kontrolstandarder mere effektiv. I denne forbindelse bidrager de generaldirektorater, der beskæftiger sig med forskning, til selvvurderingen, der skal påvise områder, hvor overholdelsen skal forbedres.

Der er allerede ved at blive truffet foranstaltninger til styrkelse af processen for inddrivelse af uberettiget udbetalte beløb: Kommissionen har gjort status over de forbedringer, der blev besluttet på dette område på Cocobu-mødet den 3. november 2003. Der indføres tre forbedringer på dette område, og de vedrører de nye procedurer, nye it-redskaber og organisationsstrukturerne.

Forvaltning og samordning af revisionerne på stedet foretages på en harmoniseret måde i alle de generaldirektorater, der beskæftiger sig med forskning. Der afholdes månedlige møder mellem revisionsafdelingerne i fem sådanne generaldirektorater med det formål at drøfte revisionspraksis, gennemførelse af revisionsresultater og -strategier samt udveksling af revisionserfaringer.

Kommissionen vil aflægge beretning om den revision, der er gennemført i forbindelse med det 5. rammeprogram for forskning, når de pågældende aktiviteter er afsluttet. Mange af oplysningerne om den efterfølgende revision er allerede tilgængelige i de årlige aktivitetsrapporter.

j) Udvidelsen

Kommissionen er enig med Europa-Parlamentet i, at de oplysninger, som Kommissionen giver dechargemyndigheden og offentligheden, bør være så tilgængelige og omfattende som muligt - også efter udvidelsen. Kommissionen mener, at den allerede i dag efterkommer størstedelen af de anbefalinger, som Europa-Parlamentet har fremsat. Nogle er dog ikke efterkommet, f.eks. vil opbygningen af årsrapporten om den budgetmæssige og finansielle forvaltning først blive ændret for at afspejle politikområderne fra regnskabsåret 2004, der var det første år, hvor budgettet blev fremlagt i ABB-format.

Desuden har Europa-Parlamentet med rette understreget betydningen af, at delt forvaltning gennemføres i overensstemmelse med princippet om en forsvarlig økonomisk forvaltning. Som fremført af Europa-Parlamentet, er der tale om et kompliceret arbejde, der involverer mange forvaltningsorganer i de enkelte medlemsstater. Der er dog indført velegnede standarder, som fortsat vil blive udviklet i det omfang, det er nødvendigt.

Kommissionen vil også gerne understrege spørgsmålet om twinning. En revideret manual om twinning-projekter trådte i kraft den 1. maj 2004 og omfatter bl.a. strømlinede betalingsprocedurer samt nye krav til fastsættelse af mål og resultater. Der er udarbejdet en samlet rapport over projekter, der blev godkendt fra 1998 til 2001, og den kan findes på http://europa.eu.int/comm/enlargement/phare_evaluation_pdf/interim_s_zz_eur_01006_fv.pdf

k) Foranstaltninger udadtil

Kommissionen har noteret sig Europa-Parlamentets anbefalinger om kontrol med foranstaltninger udadtil. I 2002 indledte Kommissionen (EuropeAid) et større initiativ til forbedring af såvel omfanget som kvaliteten af den revision, der gennemføres af eksterne revisorer. Den har bl.a. udarbejdet årlige revisionsplaner for 2003 og 2004 og strammet de generelle krav til udvælgelsen af revisorer og deres overholdelse af internationale standarder, især revisorernes uafhængighed.

Kommissionen er desuden i gang med at gennemføre eller har gennemført de anbefalede foranstaltninger vedrørende naboskabs- og PHARE-programmerne samt støtte til uddannelse og sundhed. Den har gennemført en systematisk undersøgelse af udestående forpligtelser for at reducere gamle eller passive RAL-beløb. Kommissionen har allerede udvalgt mere end 160 humanitære organisationer, der skal bistå den med gennemførelsen af humanitær bistand efter en ny partnerskabsrammekontrakt, der trådte i kraft den 1. januar 2004.

II. Europa-Parlamentets beslutning om Den europæiske Udviklingsfond (EUF)

Kommissionen accepterer Parlamentets anbefalinger og har truffet eller er ved at træffe de nødvendige foranstaltninger. Desuden ser Kommissionen med glæde på Parlamentets støtte til forslaget om at opføre EUF på EU's almindelige budget. Forslaget er på nuværende tidspunkt under behandling i Rådet.

Blandt Parlamentets anbefalinger skal Kommissionen understrege følgende:

(i) Budgetstøtte

Kommissionen er enig i, at budgetstøttemidler, der er frigjort til en AVS-stat, når betingelserne i finansieringsaftalen er opfyldt, kommer til at indgå i den pågældende stats budget og derfor forvaltes og anvendes efter nationale (og ikke EUF's) kontrolprocedurer. Kommissionen har ændret sine overvågnings- og kontrolsystemer for at tage hensyn til de specielle udfordringer, der opstår ved øget anvendelse af budgetstøtteinstrumentet. Bl.a. er delegationerne i AVS-stater, der modtager budgetstøtte, blevet instrueret om at afgive en udførlig beretning hver sjette måned om den offentlige finansforvaltnings kvalitet, på grundlag af standarder, der er udarbejdet i Kommissionen. Dette supplerer de analyser og undersøgelser af den offentlige finansforvaltning, som regelmæssigt gennemføres af andre donorer, der samarbejder med Kommissionen.

(ii) Revisions- og evalueringsstrategi

Europa-Parlamentet har understreget behovet for, at Kommissionen sikrer samordningen og samarbejdet mellem delegationerne og Kommissionens hovedkvarter. Kommissionen støtter dette mål og har bl.a. taget de nødvendige skridt til at forbedre omfanget og kvaliteten af den revision, der gennemføres af eksterne revisorer. Desuden trådte nye retningslinjer for evaluering i kraft i juli 2003. Revisions- og evalueringsstrategien er knyttet til en risikovurdering, som blev forelagt Europa-Parlamentet, Rådet og Revisionsretten den 12. marts 2004 (SEK (2004)318).

(iii) Beretning om den økonomiske forvaltning

Europa-Parlamentet har anmodet om, at flere nye spørgsmål medtages i beretningen om den økonomiske forvaltning. Kommissionen har taget alle disse anbefalinger i betragtning i beretningen om den økonomiske forvaltning for 2003 vedrørende Den 6., 7., 8. og 9. Europæiske Udviklingsfond, der blev forelagt Europa-Parlamentet den 22. juni 2004.

III. Europa-Parlamentets beslutning om EKSF

Kommissionen har taget Europa-Parlamentets anbefalinger om EKSF til efterretning og vil snarest træffe de nødvendige foranstaltninger. Den har især påtaget sig at gennemføre en undersøgelse af EKSF's arbejde i de halvtreds år, det har eksisteret, med det formål at offentliggøre en oversigt til offentligheden inden udgangen af 2004.

IV. Europa-Parlamentets beslutning om agenturerne

Europa-Parlamentets afgørelser om decharge for agenturerne er rettet til de enkelte agenturers direktører. Desuden indeholder beslutningerne med bemærkningerne til afgørelsen om decharge en række anbefalinger til såvel agenturerne som Kommissionen. De institutionelle forbindelser mellem agenturerne og Kommissionen er blevet betydeligt styrket i den nye finansforordning, bl.a. med hensyn til regnskaber og intern revision.

Kommissionen tilrettelægger normalt regelmæssige møder med agenturerne for at drøfte regnskabsmæssige spørgsmål, især for at se på udviklingen i moderniseringsprojektet. På regnskabsområdet har Kommissionen et kontaktsted for agenturerne, som besvarer deres eventuelle spørgsmål.

Efter artikel 185 i den nye finansforordning udøver Kommissionens interne revisor (IAS) de samme beføjelser i de agenturer, der modtager finansiel støtte fra Fællesskabet, som inden for Kommissionen. I betragtning af antallet af medarbejdere i begyndelsen har IAS i første omfang fokuseret på analyser og evaluering af de interne kontrolstrukturer for at fastlægge en prioritering for det senere revisionsarbejde og yde grundlæggende rådgivning.

Desuden er Kommissionen ved at træffe de anbefalede foranstaltninger med hensyn til bl.a. harmoniserede rammer for agenturernes drift, personalepolitik og anden bistand til de enkelte agenturer. På den anden side finder Kommissionen det ikke hensigtsmæssigt at foretage yderligere generelle undersøgelser af agenturernes virksomhed og deres administrationsudgifter. Den bemærker endvidere, at finansielle bidrag fra en medlemsstat, der er vært for et agentur, er fuldstændig frivillige.

V. Rådets henstilling om det almindelige budget

Kommissionen har noteret sig de vedlagte bemærkninger til Rådets henstilling om, at Europa-Parlamentet giver Kommissionen decharge for gennemførelsen af De Europæiske Fællesskabers budget for regnskabsårets 2002.

Kommissionen håber i lighed med Rådet, at Kommissionens forbedringer med hensyn til de underliggende transaktioners lovlighed og regelmæssighed vil medføre konkrete resultater hurtigst muligt, så der kan opnås en positiv revisionspåtegning. Kommissionen vil således fortsætte sine bestræbelser på at sikre, at dens kontrolsystemer giver rimelig sikkerhed med hensyn til styringen af risikoen for fejl i de underliggende transaktioner.

Kommissionen er også enig med Rådet i, at samarbejdet med de nationale kontrolmyndigheder er af stor betydning for at forbedre den delte forvaltning. Den vil derfor træffe foranstaltninger for at styrke dette samarbejde. Inden for strukturfondene søger Kommissionen at nå frem til en enkelt revisionsmetode baseret på øget informationsudveksling og samordning af revisionsarbejdet.

Desuden træffer Kommissionen de nødvendige foranstaltninger til opfølgning af Rådets bemærkninger til de enkelte kapitler i Revisionsrettens årsberetning.